Кебекова Батма

Кебекова Батма (15. 6. 1935, Чүй облусу, Кемин району, Чоң-Кемин айылы – 22.1. 2015, Бишкек) – фольклор изилдөөчү, Кыргыз Республикасынын илим жана техника жаатындагы мамлекеттик сыйлыктын лауреаты (2004), Кыргыз Республикасынын маданиятына эмгек сиңирген ишмер (1995), филология илимдеринин кандидаты (1964). Фрунзе шаарындагы В. В. Маяковский атындагы Кыргыз кыз-келиндер пединститутун бүткөн (1954). КМУда аспирант (1954–57), окутуучу (1957–58), Кыргыз ССР Илимдер академиясынын Тил жана адабият институтунда кенже илимий кызматкер (1958–65), улук илимий кызматкер (1966–86), жетектөөчү илимий кызматкер (1986–90), 1990-жылдан бөлүм башчы. «Кыргыз, казак фольклордук байланышы» (1982) деген монографиянын, «Курманбек эпосунун варианттары» (1961), «Эр Табылды эпосунун идеялык багыты жана көркөмдүк өзгөчөлүгү» (1963), «Кедейкан эпосунун идеясы жана көркөмдүк өзгөчөлүгү» (1964), «Кыргыз совет аңгеме жанрынын өсүш жолдору» (1967), «Кыргыз, казак акындар чыгармачылыгынын байланышы» (1985), «Кыргыз эл ырлары» (1994), «Кыргыз элинин каада-салт ырлары» (2001) жана башка илимий эмгектердин автору.
Категория:Инсандар
 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9